Prinţul şi prinţesa de Wales au fost "extrem de emoţionaţi" de mesajele de susţinere pe care le-au primit în urma diagnosticului de cancer al lui Kate, a precizat un purtător de cuvânt al Palatului Kensington într-un comunicat, relatează AFP, potrivit news.ro.
"Atât prinţul, cât şi prinţesa au fost extrem de emoţionaţi de mesajele de simpatie (trimise de) oameni din Marea Britanie, din Commonwealth şi din întreaga lume", după videoclipul în care Kate a anunţat că are cancer, a declarat purtătorul de cuvânt sâmbătă seara.
"Ei sunt extrem de emoţionaţi de căldura şi sprijinul publicului", a adăugat el.
Kate şi William "sunt recunoscători pentru înţelegerea publicului faţă de cererea lor de intimitate în acest moment", a conchis purtătorul de cuvânt.
Prinţesa Kate, în vârstă de 42 de ani, a anunţat vineri seară că suferă de cancer, a cărui natură nu a precizat-o.
Soţia prinţului moştenitor al tronului britanic a început un tratament preventiv de chimioterapie.
Anunţul a fost urmat de numeroase mesaje de susţinere din partea unor lideri politici, celebrităţi şi public.